A4-0383/96

Päätöslauselma neuvoston päätöksen 94/78/EY, Euratom, 8 artiklan mukaisesta komission väliaikaisesta kertomuksesta tutkimus- ja kehittämistoimintaa sekä innovaatioita koskevien yhteisön tilastojen monivuotisesta kehittämisohjelmasta (KOM(96)0042 - C4-0247/96)

Euroopan parlamentti, joka

- ottaa huomioon komission väliaikaisen kertomuksen (KOM(96)0042 - C4- 0247/96),

- ottaa huomioon 14. maaliskuuta 1996 antamansa päätöslauselman komission tiedonannosta «Biotekniikka ja kasvusta, kilpailukyvystä ja työllisyydestä annettu valkoinen kirja: seuraavan vaiheen valmistelu ((EYVL C 96, 1.4.1996, s. 277))" ja 6. kesäkuuta 1996 antamansa päätöslauselman innovaatiota koskevasta vihreästä kirjasta ((EYVL C 181, 24.6.1996, s. 35)),

- ottaa huomioon 12. maaliskuuta 1993 antamansa lausunnon ehdotuksesta neuvoston päätökseksi tutkimus- ja kehittämistoimintaa sekä innovaatioita koskevien yhteisön tilastojen monivuotisen kehittämisohjelman perustamisesta ((EYVL C 115, 26.4.1993, s. 213)),

- ottaa huomioon 25. toukokuuta 1993 antamansa lausunnon ehdotuksesta neuvoston päätökseksi tilastotietoalan ensisijaisten toimien puiteohjelmasta vuosille 1993 - 1997 ((EYVL C 176, 28.6.1993, s. 37)),

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön (A4-0383/96),

A. ottaa huomioon, että tutkimus- ja kehittämistoimintaa sekä innovaatiota koskeva eurooppalainen tilastojärjestelmä on keskeinen väline yhteisön tutkimus- ja kehittämispolitiikan määrittelyssä ja suuntaamisessa, vastaavuuden ja koordinoinnin saavuttamisessa jäsenvaltioiden ja kansainvälisten järjestöjen tieteessä ja teknologiassa, ja että se edistää ja parantaa Euroopan tieteen potentiaalia,

B. ottaa huomioon, että yhteisön tiedepolitiikan toteuttamista koskevan julkisen mielipiteen arviointi ja sitä koskevien yleisten suuntausten ja asenteiden arviointi on tärkeä kysymys tilastotietojen kannalta; ottaa huomioon, että kyselyt ja tutkimukset - eivät ainoastaan ne, jotka liittyvät tiettyihin parametreihin ja tavoitteisiin - voivat edistää jo olemassa olevan tai vielä määriteltävänä olevan tiede- ja teknologiapolitiikan parempaa soveltamista yhteisön puiteohjelmissa seuraavilla aloilla: tutkimus, teknologinen kehittäminen, esittely ja opetus, rakennerahastojen hallinto, teknologisen innovaation rohkaiseminen sekä kansallisten politiikkojen koordinointi,

C. ottaa huomioon, että tilastopalvelu on avoin suurelle yleisölle, sillä asiakkaiksi pääsevät talouden alan toimijat, ovat nämä sitten työntekijöitä, johtajia tai sijoittajia, jotka haluavat saada tietoja tieteen ja teknologian nykytilasta ja niiden sosiaalisista ja taloudellisista vaikutuksista,

D. ottaa huomioon, että yhteisön tieteen ja teknologian tilastotietojen levittämistä ja tulkitsemista on rohkaistava soveltamalla jäsenvaltioissa yhtenäisiä indeksejä ja indikaattoreita, prosessoimalla ja julkaisemalla saatuja tietoja mahdollisimman ymmärrettävässä muodossa sen kuitenkaan vaikuttamatta laatuun sekä varmistamalla, että teolliset, taloudelliset, tieteelliset ja sosiaaliset toimijat, erityisesti pk-yritykset, saavat tietoa nopeasti ja vaivattomasti;

1. Pitää myönteisenä sitä, että komission väliaikainen kertomus kuvaa riittävällä tavalla tähänastisia toimia tutkimus- ja kehittämistoimintaa sekä innovaatioita koskevien yhteisöjen tilastojen monivuotisessa kehittämisohjelmassa, että kertomus sisältää kiinnostavia ja välttämättömiä huomiota tulevaisuuden mahdollisuuksista, että se kiitettävällä tavalla pyrkii harmonisoimaan kansallisia tilastoja ja tutkimuksia, sekä sitä, että siinä esitetään jonkin verran myös itsekritiikkiä;

2. Vahvistaa edellä mainitun, 12. maaliskuuta 1993 antamansa lausunnon, jossa se:

- kehotti komissiota perustamaan seurantajärjestelyt, joilla arvioidaan yhteisön tiede- ja teknologiaohjelmien vaikutuksia siten, että yhteisö saa yksityiskohtaisia kvantitatiivisia tietoja indikaattoreista, jotka koskevat esim. taloudellisia ja sosiaalisia vaikutuksia, markkinaosuuksien arviointia, globaaleja kustannus-hyöty-analyysejä, pääsyä teknisiin ja kauppaan liittyviin julkaisuihin jne., ottaen sen kannan, että tämä ehdotus on voimassa tilastotietoja koskevien ensisijaisten toimien puiteohjelman voimassaoloajan 1993 - 1997;

- ehdotti kerättäväksi, analysoitavaksi ja julkaistavaksi kansainvälisiä vertailuja, jotka koskevat maailmanlaajuisia rekisterejä edelleen yliopistojen kirjoissa olevien tutkijoiden lukumäärästä, tyypeistä ja profiileista;

- asettui kannattamaan tietojen keräämistä siitä, kuinka moni opiskelija valmistuu teknologiaan liittyviin ammatteihin, mikä on heidän koulutustasonsa, miten paljon yksittäiset jäsenvaltiot käyttävät varoja tutkimuksen ja kehittämisen opetusmateriaaliin, sekä tietojen keräämistä yritysten koulutusmenoista;

- asettui tukemaan yhteisön tieteen ja teknologian tutkimus- ja kehittämistoimia (sekä perustutkimuksen tukemista) koskevien tietojen julkaisemista, mukaan lukien esim. yhteisön rahoittamien hankkeiden (patenttien, julkaisujen jne.) kaupallinen hakemisto erityisesti puiteohjelmiin kuuluvien projektien osalta, sekä - jos mahdollista - vertailevat luvut kolmansien maiden osalta;

- katsoi, että tavanomaiset tilastotiedot on julkaistava tiettyihin ohjelmiin osallistumisen määristä ja tyypeistä (esim. pk-yritysten, yliopistojen ja yksityisten tutkimuslaitosten osalta) ja siten, että perustutkimus ja sovellettu tutkimus erotetaan toisistaan aina kun se on mahdollista;

3. Tukee komission ehdotusta, joka koskee tieteen, teknologian ja innovaation säännöllisten unionin laajuisten tutkimusten oikeudellista perustaa, joka antaa pysyvän perustan tietojen harmonisoimiselle ja verrattavuudelle, tutkimusmenettelyille ja nimikkeistölle jäsenvaltioiden välillä; katsoo, että tämä edistäisi sisämarkkinoiden sujuvuutta ja saattaa olla oikeutettua EU:n perustamissopimuksen XIII osaston kilpailupolitiikan kehittämisvaatimuksien kannalta;

4. Kehottaa komissiota yhteisön tilastotietojärjestelmän yhteydessä tekemään kaikkensa luodakseen erityisen eurooppalaisen vaikutuksen tietokannan ja bibliografiset indikaattorit tieteellisten ja teknisten esseiden ja artikkeleiden luetteloimiseksi, täydentäen mahdollisesti tällä tavoin vuonna 1994 ilmestynyttä eurooppalaista raporttia tieteen ja teknologian indikaattoreista;

5. Huomauttaa, että on otettava erityisesti huomioon myös organisaatiomuutosten ja aineettoman omaisuuden tyyppisiä menoja kuvaavat indikaattorit, joita enenevässä määrin pidetään yritysten ja teollisuudenalojen kilpailukyvyn avaintekijöinä, ja joihin kuuluvat mm. teknologiainvestoinnit;

6. Korostaa eurooppalaisten innovaatioindikaattoreiden tietoarvoa, jotka määritellään suureina suhteessa patenttien lukumäärään, teknologian näkyvänä ja näkymättömänä kauppataseena ja tuotantotekijöiden kehityksenä, kuten komission kertomuksessa todetaan;

7. Korostaa indikaattoreiden, jotka perustuvat aloittain ja instituutioittain alueellisuuteen, tai toisentyyppisten indikaattoreiden, jotka helpottavat arvioiden ymmärtämistä, ilmeistä tarvetta;

8. Pyytää sen mukaisesti komissiota kehittämään uuden metodologian, joka soveltuu tämänkaltaisten tietojen keräämiseen - tehtävä, joka varmisti osoittautuu vaikeaksi, ellei asianomaisia nimikkeitä sisällytetä yritysten tilinpitoon - ja keräämään lopuksi kyseiset tiedot;

9. Pyytää komissiota sen analysoidessa ja seuratessa tilastotietoja koskevia pyyntöjä, mahdollisesti neuvoston päätöksellä 94/78/EY Euratom, ((EYVL L 38, 9.2.1994, s. 34)) annettujen valtuuksien mukaisesti, ottamaan mukaan tiedot, jotka koskevat yleisiä asenteita ja tietoisuutta yhteisön tason teknologisesta tutkimuksesta ja kehittämistoimista;

10. Pitää tärkeänä poistaa nykyiset metodologiset erot jäsenvaltioiden väliltä tieteen ja teknologian tilastotietoja valmisteltaessa sekä jatkettaessa pyrkimyksiä kohti harmonisointia ja tietojen verrattavuutta OECD:n, UNESCOn, ETA:n ja pohjoismaiden, KIE-maiden sekä IVY-maiden suuntaan; ehdottaa, että Barcelonan Välimeri-konferenssin antaman korostuksen mukaisesti uudistetaan Välimeren pohjois- ja etelärantojen välisiä yhteyksiä siten, että yhteisö ottaa yhteyden Euro-Välimeren alueen kolmansiin maihin, joiden kanssa harjoitettava tilastoyhteistyö ei sisälly näiden maiden kanssa tehtyihin kahdenvälisiin assosiointisopimuksiin;

11. Pyytää komissiota analysoimaan ja arvioimaan parlamentin pyyntöjä tällä alalla sekä lyhyellä että keskipitkällä aikavälillä käyttäen hyväkseen STOA- yksikön mahdollisuuksia tieteellisten ja teknologisten vaihtoehtojen arvioimiseen ja YTK:n tulevaisuuden teknologista tutkimuslaitosta;

12. Pitää myönteisenä oikeaan aikaan vuonna 1995 ilmestynyttä «Canberran manuaalia», joka on OECD:n ja Eurostatin yhteistyön tulos ja joka tarjoaa metodin tieteelle ja teknologialle omistettuja inhimillisiä voimavaroja koskevan tiedon keräämiseen ja analysointiin, ja samalla tavoin pitää myönteisenä «tutkimus- ja kehittämistoiminnan ja innovaation alueellisen ulottuvuuden metodologista manuaalia»; ehdottaa, että nämä voitaisiin ottaa käyttöön välittömästi käyttämällä hyväksi eri maiden julkisen hallinnon välistä automaattisen tietojenvaihdon tekniikkaa ja rekistereitä IDA- järjestelmää hyödyntäen;

13. Pyytää komissiota systemaattisesti ottamaan parlamentin mukaan ohjelmassa mainittuun tietoverkkojen yhdistämiseen;

14. Pyytää komissiota toimiin sen asian korjaamiseksi, että tällä hetkellä asianmukaisia tieteen ja teknologian tilastotietoja tutkimuksen, teknologisen kehittämisen, esittelyn ja opettamisen puiteohjelmien erityisohjelmista ei vielä ole riittävästi käytettävissä;

15. Kehottaa puhemiestään välittämään tämän päätöslauselman komissiolle ja neuvostolle.